Aanvalsgewere, ploftoestelle in huis gevindVan die vuurwapens en ammunisie waarop daar beslag gelê is. Foto: SAPD Twee mans, onderskeidelik 22 en 36 jaar oud, is in Khayelitsha in die Wes-Kaap in hegtenis geneem vir die besit van verbode vuurwapens, ammunisie, ploftoestelle en gesteelde eiendom. Lt.kol. André Traut, woordvoerder van die polisie, het gesê lede van die blitspatrollie het Woensdagaand ŉ operasie uitgevoer as deel van die polisie se poging om ernstige en geweldsmisdade in die provinsie hok te slaan. Blitspatrollielede het op ŉ huis in Solomon Tshukustraat in Gedeelte C van Khayelitsha toegelaan waar hulle die wapens en gesteelde goedere aangetref het. Volgens Traut is daar beslag gelê op ŉ R5-aanvalsgeweer, ŉ R4-aanvalsgeweer en ŉ 9 mm-pistool, asook ammunisie vir verskeie kalibers vuurwapens. “Daar is ook beslag gelê op onder meer twee ploftoestelkabels, kruit, asook twee koeëlvastebaadjies.” Die verdagtes sal in die hof in Khayelitsha verskyn sodra hulle aangekla is.